Source: https://bleskovespravy.sk/ustavny-sud-vyhlasil-volby-starostu-v-obci-janovce-za-neplatne-doslo-tam-k-nedovolenym-zmenam/
Timestamp: 2019-03-25 01:14:57+00:00
Document Index: 6837862

Matched Legal Cases: ['súd ', 'súd ', 'súd ', 'súd ', 'súd ', 'súd ']

Ústavný súd vyhlásil voľby starostu v obci Jánovce za neplatné, došlo tam k nedovoleným zmenám - Bleskové správy
KOŠICE 13. decembra (WebNoviny.sk) – Ústavný súd (ÚS) SR vyhlásil za neplatné voľby starostu v obci Jánovce v okrese Poprad, ktoré sa konali 10. novembra. Na neverejnom zasadaní o tom v stredu rozhodlo plénum ÚS.
Ústavný súd vyhovel sťažnosti kandidáta na starostu P. M., ktorou namietal neústavnosť a nezákonnosť volieb starostu. Zdôvodnenie rozhodnutia ÚS SR zatiaľ nezverejnil.
Nedovolené prečíslovanie
Ako vyplýva z podania P. M., obec zverejnila zoznam kandidátov už 21. septembra. Po tom sa jeden z kandidátov pod poradovým číslo 1 vzdal a následne došlo k nedovolenej zmene tohto zoznamu prečíslovaním poradia kandidátov, a tým obec poškodila sťažovateľa a ovplyvnila výsledky volieb starostu.
Tiež došlo k nedovolenej zmene hlasovacieho lístka. Podľa volebného zákona pritom v prípade, ak sa zaregistrovaný kandidát vzdá kandidatúry po zaregistrovaní, zostávajú údaje o ňom na hlasovacom lístku, ale pri prideľovaní mandátov sa na neho neprihliada.
Sťažnosti z ďalších obcí
Ústavný súd na neverejnom zasadaní prerokoval aj ďalšie volebné sťažnosti na nezákonnosť a neústavnosť novembrových komunálnych volieb. Ako vyplýva zo zverejnenej informácie, na ďalšie konanie prijal sťažnosti napádajúce voľby primátora v Poltári a v obciach Nižné Nemecké a Stará Myjava.
Pre zjavnú neopodstatnenosť alebo nesplnenie zákonom predpísaných náležitostí odmietol sťažnosti týkajúce sa komunálnych volieb primátora v meste Hlohovec a meste Nováky, volieb v obci Spišské Vlachy, Haluzice, Ondrejovce, Komjatice, Hrnčiarske Zalužany, Uličské Krivé.
Viac k témam: komunálne voľby 2018 na Slovensku, starosta, sťažnosť, Ústavný súd SR
Zdroj: Webnoviny.sk – Ústavný súd vyhlásil voľby starostu v obci Jánovce za neplatné, došlo tam k nedovoleným zmenám © SITA Všetky práva vyhradené.